<classify> MWENYEKITI wa Kamati ya Waamuzi Shirikisho la Soka Tanzania TFF Salum Chama amesema kifungo cha maisha dhidi ya mwamuzi wa zamani wa Kimataifa na Katibu wa Chama cha Waamuzi Tanzania FRAT Oden Mbaga kimewafedhehesha na kuleta picha mbaya.Kwa mujibu wa taarifa ya TFF kwa vyombo vya habari juzi, Mbaga amefungiwa maisha na Kamati ya Maadili ya Shirikisho la Kimataifa la Soka Fifa kwa kujihusisha na masuala ya rushwa na upangaji matokeo.Akizungumza na gazeti hili jana Chama alisema wamepokea taarifa hiyo kwa mstuko mkubwa na kwamba kitendo cha rushwa hakikubaliki duniani kote hivyo, wamepata aibu kwani tangu nchi ipate uhuru ni mara ya kwanza wanapatwa na kifungo cha aina hiyo katika soka. Ni kitendo kinachotia aibu kwasababu kinaleta picha mbaya kwa kuwa waamuzi wetu watakuwa hawaaminiki kimataifa, tunapaswa kujifunza kupitia kwake ili yasijirudie kwa wengine wanaopata fursa,alisema.Chama alisema sio kwamba wamekuwa hawatoi elimu ya rushwa kwani kabla ya kuanza kwa msimu wa ligi huwa na utaratibu wa kuwaita maofisa wa Taasisi ya Kuzuia na Kupambana na Rushwa TAKUKURU kwa ajili ya kutoa elimu kwa waamuzi. Hata hivyo, Mbaga mwenyewe alisema yaliyotokea ni mambo ya kawaida ya miaka nane iliyopita. Kuhusu kama atakata rufaa alikiri kutopokea barua rasmi kuhusu kifungo hicho.Taarifa hiyo ya Fifa ilisema uchunguzi uliofanyika kuanzia Julai 11,2018 Mbaga alikutwa na hatia ya kuhusika kwenye upangaji wa matokeo ikiwa ni kinyume na kanuni za maadili. Mbaga amevunja Ibara ya 11 ya Kanuni ya rushwa ya FIFA ya mwaka 2009.Anafungiwa maisha kujihusisha na shughuli zozote za Mpira wa Miguu katika ngazi ya Kitaifa na Kimataifa kwa mujibu wa Ibara ya 7j ya Kanuni za Maadili za FIFA za mwaka 2018 na Ibara ya 22 ya Kanuni ya Nidhamu ya FIFA. Aidha, Mbaga anatakiwa kulipa faini ya kiasi cha fedha ya Uswis Faranga 200,000 ndani ya siku 30 tokea amepata taarifa hizo na anaweza pia, kulipa kwa dola za Kimarekani.Vilevile, Mbaga anatakiwa kulipa gharama za shauri hilo kiasi cha Faranga za Kiswiss 1,000 ndani ya siku 30 tokea amepata taarifa. Anaweza kukata rufaa kwenye mahakama ya kimichezo ya FIFA CAS, ndani ya siku 21 tokea maamuzi yalipofanyika na ndani ya siku 10 baada ya kumalizika siku 21. Mbaga ambaye ni Katibu wa Chama cha Waamuzi Tanzania FRAT anapoteza sifa ya nafasi hiyo.  <topic>: KITAIFA 